Document ID: 32009D0147

KOMMISSIONENS BESLUTNING
af 19. februar 2009
om EF-tilskud for 2008 til dækning af Tysklands, Nederlandenes og Sloveniens udgifter til bekæmpelse af skadegørere på planter eller planteprodukter
(meddelt under nummer K(2009) 1013)
(Kun den nederlandske, den slovenske og den tyske udgave er autentiske)
(2009/147/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 2000/29/EF af 8. maj 2000 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), særlig artikel 23, og
ud fra følgende betragtninger:
(1)
I henhold til direktiv 2000/29/EF kan der ydes EF-tilskud til medlemsstaterne til dækning af direkte udgifter til nødvendige foranstaltninger, som er truffet eller planlægges truffet for at bekæmpe skadegørere, der er indslæbt fra tredjelande eller fra andre områder i Fællesskabet, med henblik på at udrydde dem eller, hvis dette ikke er muligt, at holde dem under kontrol.
(2)
Tyskland, Nederlandene og Slovenien har hver især udarbejdet et program for foranstaltninger til udryddelse af skadegørere på planter, der indslæbes til deres områder. I programmerne fastlægges det, hvilke mål der skal nås, hvilke foranstaltninger der skal gennemføres, disses varighed samt de dermed forbundne udgifter. Tyskland, Nederlandene og Slovenien har ansøgt om et EF-tilskud til programmerne inden for den frist, der er fastsat i direktiv 2000/29/EF, og i overensstemmelse med Kommissionens forordning (EF) nr. 1040/2002 af 14. juni 2002 om gennemførelsesbestemmelser vedrørende ydelse af et finansielt plantebeskyttelsesbidrag fra Fællesskabet og om ophævelse af forordning (EF) nr. 2051/97 (2).
(3)
Kommissionen har på grundlag af de af Tyskland, Nederlandene og Slovenien forelagte tekniske oplysninger kunnet foretage en præcis og tilbundsgående analyse af situationen og har kunnet konkludere, at de i artikel 23 i direktiv 2000/29/EF fastsatte betingelser for ydelse af EF-tilskud er opfyldt. Der bør derfor ydes et EF-tilskud til dækning af udgifterne til disse programmer.
(4)
EF-tilskuddet kan dække op til 50 % af de tilskudsberettigede udgifter. Det finansielle bidrag, som Fællesskabet yder til dele af det af Nederlandene forelagte program for bekæmpelse af Diabrotica virgifera virgifera Le Conte, bør imidlertid nedsættes i overensstemmelse med artikel 23, stk. 5, tredje afsnit, i direktiv 2000/29/EF, idet der i forvejen er ydet EF-tilskud til det program, Nederlandene har underrettet om, ved Kommissionens beslutning 2007/877/EF (3).
(5)
I henhold til artikel 24 i direktiv 2000/29/EF skal Kommissionen undersøge, hvorvidt indslæbningen af den pågældende skadegører skyldes utilstrækkelige undersøgelser eller kontrolforanstaltninger, og træffe de foranstaltninger, der måtte være nødvendige på grundlag af resultaterne af disse undersøgelser.
(6)
I henhold til artikel 3, stk. 2, litra a), i Rådets forordning (EF) nr. 1290/2005 af 21. juni 2005 om finansiering af den fælles landbrugspolitik (4) finansieres plantesundhedsforanstaltninger af Den Europæiske Garantifond for Landbruget. Finansiel kontrol af sådanne foranstaltninger sker efter artikel 9, 36 og 37 i samme forordning.
(7)
Foranstaltningerne i denne beslutning er i overensstemmelse med udtalelse fra Den Stående Komité for Plantesundhed -
VEDTAGET FØLGENDE BESLUTNING:
Artikel 1
Det godkendes, at der ydes et EF-tilskud for 2008 til dækning af Tysklands, Nederlandenes og Sloveniens udgifter til nødvendige foranstaltninger som omhandlet i artikel 23, stk. 2, i direktiv 2000/29/EF til bekæmpelse af skadegørere, der er omfattet af de udryddelsesprogrammer, som er anført i bilaget til denne beslutning.
Artikel 2
1. Det samlede tilskud, der er nævnt i artikel 1, er på 871 953 EUR.
2. Det maksimale EF-tilskud til hvert af programmerne er fastsat i bilaget.
Artikel 3
Udbetalingen af EF-tilskuddet som fastsat i bilaget er betinget af, at:
a)
der er fremlagt bevis for de gennemførte foranstaltninger i overensstemmelse med forordning (EF) nr. 1040/2002
b)
den pågældende medlemsstat har indgivet en betalingsanmodning til Kommissionen i overensstemmelse med artikel 5 i forordning (EF) nr. 1040/2002.
Tilskuddet udbetales uden at foregribe resultatet af Kommissionens undersøgelser i henhold til artikel 24 i direktiv 2000/29/EF.
Artikel 4
Denne beslutning er rettet til Forbundsrepublikken Tyskland, Kongeriget Nederlandene og Republikken Slovenien.
Udfærdiget i Bruxelles, den 19. februar 2009.

Labels: 4
2
16
6
18
15